C 34/11

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2023/C 34/08)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Bonnezeaux“

PDO-FR-A0926-AM03

Dátum oznámenia: 11. 11. 2022

OPIS A DÔVODY SCHVÁLENEJ ZMENY

1. Úradný zemepisný kódex

Obce tvoriace zemepisnú oblasť a oblasť v bezprostrednej blízkosti sa aktualizovali v súlade s úradným zemepisným kódexom.

Obvod vymedzenej zemepisnej oblasti tým nie je dotknutý.

V dôsledku tejto zmeny sa menia body 6 a 9 jednotného dokumentu.

2. Vzdialenosť medzi krami

Minimálna vzdialenosť medzi krami v jednom rade sa zmenšuje z 1 m na 0,90 m.

Cieľom tejto zmeny je zväčšiť hustotu výsadby viniča bez toho, aby sa zmenila vzdialenosť medzi radmi.

Doplnilo sa aj osobitné ustanovenie pre vinič vysadený na svahoch so sklonom väčším ako 10 %, v prípade ktorého je povolená minimálna vzdialenosť medzi krami 0,80 m.

Zohľadňuje sa tým konkrétny prípad, keď je vinič vysadený na výrazných svahoch, čo si vyžaduje osobitné usporiadanie výsadby (vysádzanie rovnobežne so svahom a nie kolmo naň).

V dôsledku tejto zmeny sa mení bod 5 jednotného dokumentu.

3. Rez

Pravidlá rezu sa zosúladili v rámci označení oblasti Anjou Saumur v údolí rieky Loire.

Cieľom tohto zosúladenia je zlepšiť poznatky prevádzkovateľov a zjednodušiť kontrolu. Táto zmena poskytuje vinohradníkom schopnosť adaptovať sa v súvislosti s obdobiami mrazov, ktoré sa vyskytujú čoraz neskôr.

V dôsledku tejto zmeny sa mení bod 5 jednotného dokumentu.

4. Zrelosť

Minimálny obsah cukru v hrozne sa zvýšil z 238 na 255 gramov na liter. Týmto zvýšením sa zlepšuje kvalita vín, ktoré sú vínami so zvyškovým cukrom.

S cieľom zohľadniť ťažkosti pri fermentácii muštov s najvyšším obsahom cukrov: sa v prípade vín s prirodzeným obsahom alkoholu nižším ako 18 obj. % znížil minimálny skutočný obsah alkoholu na 11 obj. %; sa v prípade vín s prirodzeným obsahom alkoholu najmenej 18 obj. % odstránil limit pre skutočný obsah alkoholu.

V dôsledku tejto zmeny sa mení bod 4 jednotného dokumentu.

5. Celkový obsah alkoholu po obohatení

Maximálny celkový obsah alkoholu po obohatení čiastočným zahustením muštu sa znížil z 19 obj. % na 18.

Jednotný dokument sa nemení.

6. Súvislosť

Súvislosť sa mení tak, že odkaz na rok 2018 sa nahrádza odkazom na rok 2021.

V dôsledku tejto zmeny sa mení bod 8 jednotného dokumentu.

7. Prechodné opatrenia

Prechodné opatrenia, ktorých platnosť uplynula, sa vypustili.

Jednotný dokument sa nemení.

8. Hlavné body kontroly

Do hlavných bodov kontroly sa pridáva ručný zber postupným triedením.

Jednotný dokument sa nemení.

9. Formálne zmeny

V špecifikácii sa vykonalo niekoľko redakčných úprav.

Tieto zmeny sa netýkajú jednotného dokumentu.

10. Odkaz na kontrolný orgán

Odkaz na kontrolný orgán sa preformuloval v záujme jeho zosúladenia s formuláciou používanou v iných špecifikáciách výrobkov. Ide o výlučne formálnu zmenu.

Táto zmena sa netýka jednotného dokumentu.

11. Označovanie

Pravidlá označovania sa spresnili a zosúladili v rámci označení oblasti Anjou Saumur v údolí rieky Loire. Ide o výlučne formálnu zmenu.

V dôsledku tejto zmeny sa mení bod 9 jednotného dokumentu.

JEDNOTNÝ DOKUMENT

1. Názov (názvy)

Bonnezeaux

2. Druh zemepisného označenia:

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

STRUČNÝ OPIS

Ide o tiché biele vína vyrobené z hrozna, ktoré sa zbiera prezreté (prirodzená koncentrácia na kre s ušľachtilou hnilobou alebo bez nej). Sú silné a výrazne sladké v kombinácii s komplexnou ovocnou vôňou (sušené a exotické ovocie, biele kvety...) a jemnou zlatistou farbou so zelenými odleskmi. Tieto vína majú: Minimálny prirodzený obsah alkoholu 15 %. Obsah skvasiteľných cukrov (glukóza + fruktóza) po fermentácii je 51 g/l a viac. Vína, ktorých prirodzený obsah alkoholu je menší ako 18 obj. %, majú po fermentácii minimálny skutočný obsah alkoholu 11 obj. %. Celkový obsah kyselín a celkový obsah oxidu siričitého sa stanovujú v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť v miliekvivalentoch na liter Maximálny obsah prchavých kyselín (v miliekvivalentoch na liter) 25 Maximálny celkový obsah oxidu siričitého (v miligramoch na liter)

5. Vinárske výrobné postupy

5.1. Osobitné enologické postupy

1.

Osobitný enologický postup

Obohacovanie je povolené podľa pravidiel vymedzených v špecifikácii.

Používanie kúskov dreva je zakázané.

Vína dozrievajú najmenej do 15. marca roku, ktorý nasleduje po zbere.

Okrem podmienok uvedených vyššie musia vína z hľadiska enologických postupov spĺňať požiadavky stanovené na úrovni EÚ a v zákonníku poľnohospodárstva a morského rybolovu.

2. Hustota

Pestovateľské postupy

Minimálna hustota výsadby viniča je 4 000 krov na hektár. Vzdialenosť medzi radmi viniča nesmie byť väčšia ako 2,50 m a vzdialenosť medzi krami v tom istom rade nesmie byť menšia ako 0,90 m.

V súvislosti s úrodou na vinohradníckych pozemkoch, na ktorých je vzdialenosť medzi krami v tom istom rade menšia ako 0,90 m, ale najmenej 0,80 m, a ktoré majú sklon väčší ako 10 %, sa môže uplatniť právo na použitie chráneného označenia pôvodu.

V súvislosti s úrodou na vinohradníckych pozemkoch s hustotou výsadby menšou ako 4 000 krov na hektár, ale najmenej 3 300 krov na hektár sa môže uplatniť právo na použitie chráneného označenia pôvodu za predpokladu, že sa dodržiavajú ustanovenia týkajúce sa pravidiel vyväzovania výhonkov a výšky listovej steny, ktoré sú stanovené v tejto špecifikácii. Na týchto vinohradníckych pozemkoch nesmie byť vzdialenosť medzi radmi väčšia ako 3 m a vzdialenosť medzi krami v jednom rade nesmie byť menšia ako 1 m.

3. Rez

Pestovateľské postupy

Používa sa krátky rez, dlhý rez alebo zmiešaný rez najviac s 12 očkami na ker. Vo fenologickej fáze, ktorá zodpovedá 11 alebo 12 listom (samostatné kvetné puky), musí byť počet rodivých letorastov ročne na jeden ker najviac desať.

4. Zber

Pestovateľské postupy

Hrozno sa zberá ručne postupným triedením.

5. Zavlažovanie

Pestovateľské postupy

Zavlažovanie je zakázané.

5.2. Maximálne výnosy

30 hektolitrov na hektár.

6. Vymedzená zemepisná oblasť

Všetky kroky výroby sa uskutočňujú v zemepisnej oblasti, ktorej rozsah podľa úradného zemepisného kódexu z roku 2021 zahŕňa územie tejto obce v departemente Maine-et-Loire: Bellevigne-en-Layon (len na území delegovanej obce Thouarcé).

Kartografická dokumentácia znázorňujúca zemepisnú oblasť je k dispozícii na webovej lokalite Národného inštitútu pre osvedčovanie pôvodu a kvality (Institut national de l’origine et de la qualité).

7. Muštové odrody

Chenin B

8. Opis súvislostí

8.1.

1. Podrobné údaje o zemepisnej oblasti

a) Opis prírodných faktorov, ktoré sú rozhodujúce pre súvislosť

Zemepisná oblasť nachádzajúca sa v srdci vinohradníckej oblasti Anjou bola v roku 2021 obmedzená len na delegovanú obec Thouarcé. Územie tejto obce v departemente Maine-et-Loire rozdeľuje rieka Layon. Na pravom brehu rieky na vrchole strmého svahu nad ňou čnie osada „Bonnezeaux“. Názov osady „Bonnezeaux“ je podľa všetkého odvodený od zdrojov železitej vody.

Vinica sa nachádza na troch za sebou nasledujúcich svahoch orientovaných na juhozápad: „La Montagne“, „Beauregard“ a „Fesles“, ktoré tvoria pás s dĺžkou 2 800 metrov a šírkou 500 metrov. Tieto svahy majú sklon približne 15 % až 20 %, ktorý je obzvlášť výrazný na západnom svahu „Beauregard“, ako aj na strednom svahu výstižne nazvanom „La Montagne“, ktorého úpätie sa nachádza v blízkosti osady „Petit Bonnezeaux“. Severne od týchto troch vymedzených svahov sa nachádza mierne zvlnená planina s priemernou nadmorskou výškou 90 metrov, zatiaľ čo rieka Layon preteká údolím v nadmorskej výške 29 metrov.

Geologické podložie patrí do „série Saint-Georges-sur-Loire“, t. j. bridlicovo-pieskovcového komplexu datovaného od vrchného ordoviku po spodný devón. Niekedy je prekryté, najmä na svahu „Fesles“, štrkovito-hlinitými alebo piesčito-hlinitými formáciami cenomanu. Erózia spôsobila odhalenie bridlicového podložia, zatiaľ čo na zadnej strane a na planine zostali piesky a hliny na svojom mieste. Pôdy pozemkov presne vymedzených na zber hrozna sú plytké, veľmi bohaté na hrubé častice a majú sivo zelenkavú, niekedy vínovo červenú farbu. Zásoby vody v týchto pôdach sú menšie ako 100 milimetrov a pôdy majú vynikajúcu drenážnu schopnosť.

Zemepisná oblasť má mierne oceánske podnebie so slabými zrážkami a je chránená pred oceánskou vlhkosťou vyššími členitými územiami Choletais a Mauges. Svahy sú lokálne otvorené prevládajúcim juhozápadným a západným vetrom. Ročné zrážky sa pohybujú približne od 550 milimetrov do 600 milimetrov, zatiaľ čo na reliéfoch Choletais a Mauges je to viac ako 800 milimetrov. Počas vegetačného cyklu viniča sú zrážky o približne 100 milimetrov nižšie v porovnaní s priemerom departementu. Južná flóra, ktorá rastie špeciálne na týchto svahoch, svedčí o uvedenej relatívnej suchosti a vyššej teplote ako v okolitých oblastiach.

b) Opis ľudských faktorov, ktoré sú rozhodujúce pre súvislosť

Pre odrodu chenin B, ktorá pravdepodobne pochádza z regiónu Anjou, sú v „Bonnezeaux“ ideálne podmienky. Táto odolná odroda prejavuje svoj potenciál v situáciách s veľmi obmedzenými pôdnymi podmienkami.

Vinohradníci veľmi rýchlo pochopili dôležitosť jej zberu v pokročilom štádiu zrelosti a podľa osobitných postupov. Gróf Odart v roku 1845 vo svojom „Traité des cépages“ (Rozprava o muštových odrodách) uvádza: „Treba tiež pridať podmienku jeho zberu len v pokročilej zrelosti, ako tej, ktorú zvykne dosiahnuť v deň Všetkých svätých, keď na šupke zmäknutej dažďami začína vznikať hniloba.“ Prezretie hrozna je teda neoddeliteľnou súčasťou zberu úrody. Jullien vo svojom diele „Topographie de tous les vignobles connus“ (Topografia všetkých známych vinohradov) z roku 1816 uvádza, že: „V dobrých ročníkoch sa zber vykonáva opakovane; z prvých dvoch zberov, ktoré tvorí iba najzrelšie hrozno, sa vyrobí víno dodávané do zahraničia; víno z tretieho zberu slúži na domácu spotrebu…“

Vďaka zisteniam výrobcov v priebehu generácií a ich následnej analýze sa vína „Bonnezeaux“ zaradili medzi najlepšie vína z oblasti Anjou. Anglický geograf William Guthrie (1708-1770) v preklade svojej „Nouvelle Géographie Universelle“ (Nová geografia sveta) z roku 1802 uvádza: „Vína z Anjou možno rozdeliť do troch tried. Hrozno na výrobu vín tvoriacich prvú triedu pochádza z obcí Faye, Saint-Lambert, Rablé, Maligny, Chavagne a Thouarcé, z vinohradníckej oblasti, z ktorej pochádzajú vína Bonnezeaux.“

Prestíž vinohradníckej oblasti Bonnezeaux bola uznaná počas všetkých ďalších období. Kríza spôsobená voškou viničovou výrazne spomalila jeho rozvoj a zásobovaný zostal iba miestny trh. Vďaka dynamike a serióznemu prístupu združenia výrobcov „Bonnezeaux“, ktorí sa snažili zachovať nízke výnosy a postupy postupného triedenia, došlo k opätovnému návratu na francúzsky trh a k neskoršiemu opätovnému preniknutiu za jeho hranice. Chránené označenie pôvodu „Bonnezeaux“ bolo uznané 6. novembra 1951.

8.2.

2. Informácie o kvalite a vlastnostiach výrobku

Tieto vína sa cenia pre ich silu. Ich výrazná sladkosť spojená s vysokým obsahom skvasiteľných cukrov je sprevádzaná často komplexnou ovocnou vôňou (sušené ovocie, exotické ovocie, biele kvety...), ktorú by za často jemnou zlatistou farbou so zelenými odleskmi nikto nečakal. Rovnováha medzi kyslosťou, alkoholom a vláčnosťou umožňuje vínam dospieť v priebehu rokov k ešte väčšej komplexnosti.

3. Príčinný vzťah

Táto vinohradnícka oblasť so svojimi strmými svahmi orientovanými na juhozápad a s plytkými a štrkovitými pôdami s výnimočnými tepelnými vlastnosťami poskytuje priaznivé podmienky na skorý vegetačný cyklus a dozrievanie odrody chenin B. Prevažujúce vetry vanúce na svahoch v kombinácii s veľmi nízkym zásobovaním viniča vodou na skeletových pôdach umožňujú koncentráciu bobúľ vädnutím alebo vysušením na kre, ktoré je pre túto vinohradnícku oblasť charakteristické. Pestovateľom sa podarilo tieto osobitosti využiť. Veľmi nízke výnosy poukazujú na skutočnosť, že vinohradníci sa sústreďujú na kvalitu hrozna.

Neskorý zber odrody chenin B na týchto svahoch systémom postupného triedenia zameraného na výber veľmi zrelého hrozna umožnil, aby sa z vín „Bonnezeaux“ stali také vychýrené vína. História a dobré meno vín „Bonnezeaux“ sú úzko späté s históriou a dobrým menom vín z oblasti Anjou a „Coteaux du Layon“.

9. Ďalšie základné podmienky (balenie, označovanie, iné požiadavky)

Oblasť v bezprostrednej blízkosti

Právny rámec:

vnútroštátne právne predpisy

Druh ďalšej podmienky:

výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu, výrobu a zrenie vín, tvorí podľa úradného zemepisného kódexu z roku 2021 územie týchto obcí departementu Maine-et-Loire:

Aubigné-sur-Layon, Beaulieu-sur-Layon, Bellevigne-en-Layon (len na území delegovaných obcí Champ-sur-Layon, Faveraye-Mâchelles, Faye-d'Anjou a Rablay-sur-Layon), Blaison-Saint-Sulpice, Brissac Loire Aubance (len na území delegovaných obcí Alleuds, Brissac-Quincé, Charcé-Saint-Ellier-sur-Aubance, Luigné, Saint-Rémy-la-Varenne, Saint-Saturnin-sur-Loire, Saulgé-l’Hôpital a Vauchrétien), Brossay, Chalonnes-sur-Loire, Chaudefonds-sur-Layon, Chemillé-en-Anjou (len na území delegovaných obcí Chanzeaux a Valanjou), Denée, Doué-en-Anjou (len na území delegovanej obce Brigné), Les Garennes-sur-Loire, Lys-Haut-Layon (len na území delegovanej obce Tigné), Mozé-sur-Louet, Mûrs-Erigné, Rochefort-sur-Loire, Saint-Melaine-sur-Aubance, Savennières, Soulaines-sur-Aubance, Terranjou, Val-du-Layon.

Označovanie: nepovinné údaje

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

– Nepovinné označenia, ktorých používanie môžu v súlade s ustanoveniami EÚ regulovať členské štáty, sa na etiketách uvádzajú písmom, ktorého výška, šírka ani hrúbka nepresahuje dvojnásobok veľkosti znakov, ktoré tvoria názov chráneného označenia pôvodu.

Označovanie: zemepisné označenie „Val de Loire“

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

Zemepisné označenie „Val de Loire“ musí byť uvedené písmom, ktorého výška ani šírka nesmie presahovať dve tretiny veľkosti znakov, ktoré tvoria názov chráneného označenia pôvodu.

Označovanie: menšia zemepisná jednotka

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

Na etiketách vín s chráneným označením pôvodu sa môže uvádzať názov menšej zemepisnej jednotky za predpokladu, že: – ide o miestny názov zapísaný v katastri, – je uvedená v hlásení o úrode. Písmo použité pri uvádzaní názvu katastrálneho územia nesmie byť vyššie ani širšie ako polovica veľkosti písma tvoriaceho názov chráneného označenia pôvodu.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-2bee3ad4-2dc7-4d79-9977-b2e2f0980fbb

(1) Ú. v. EÚ L 9, 11.1.2019, s. 2.